Süchikijee nujuittüin Jesús suluꞌujee tü aꞌwaajüleekat Maleiwa,
awaralijaashi nia namaa na nikirajüinkana.
Niꞌrakalaka wane wayuu moꞌusai,
jemeishitüjüꞌiya sümaa moꞌuin.
Nasakirakalaka na nikirajüinkana:
—Ekirajüikalee,
¿jamüshi jemeikaꞌa nia sümaa moꞌuin?
¿Saaliijeejachi naainjala,
nayataapa kaainjaloꞌuin na kachoinkana?
—namakalaka.
Nüsouktakalaka Jesús namüin:
—Nnojoishi saaliijeejachin naainjala je saaliijeejachin naainjala na kachoinkana.
Shia neꞌe süpüla shiꞌrüinjatüin wayuu wainma tü kasa anasü naaꞌinreekat Maleiwa nüka.
Je sümaꞌinruꞌu katüin woꞌu,
anakaja müleka waꞌyataale nümüin chi Maleiwakai kajünalakai taya.
Ouktapa waya,
¿jamataaleena süpüla waꞌyataainjanain nümüin?
Sükajee tüü,
sümaꞌinruꞌu yaain taya saꞌaka wayuu,
müshi aka taya saaꞌin wane anakia,
süka shiyaawatüinjatüin tatüma wayuu saaꞌu tü shiimüinkat —nümakalaka namüin.
Kettaapa nünüiki Jesús namüin na nikirajüinkana,
nejetakalaka mmoluꞌu süpüla naainjain wane pootshi.
Nushulerakalaka shia saaꞌu noꞌu chi moꞌusaikai sümaa nümüin nümüin:
—Puꞌuna eemüin tü anua oꞌoojüleekat Siloékat sünülia puꞌlojooiwa tü poꞌukot chamüin —müshi nümüin.
Je chi moꞌusaikai,
nuꞌunakalaka chamüin chaꞌaya süpüla nuꞌlojooinjatüin tü noꞌukot.
Nüleꞌejakalaka nipialuꞌumüin sümaa koꞌuin nia.
(Otta tü pütchi “Siloé” makat,
“Ajütüüshi” maluꞌut.)
Je shiasa sümakalaka tü wayuukolüirua eekai kepiain nüꞌütpünaa je eekai shiꞌrapüꞌüin nia sünain ajulijaa:
—Atak,
¿nnojoishi niain chi moꞌusai joyotopüꞌükai sünain ajulijaa suluꞌu wopu chira?
—Aanee,
niaꞌaya chira —mataalasü waneeirua.
Otta waneeirua:
—Nnojoittaashi niain,
mataashi aka naaꞌin neꞌe —müshii.
Otta chi moꞌupüꞌükai:
—Tayaichijaꞌaya chi ajulijapüꞌükai,
chi jiꞌrapüꞌükai paalainka —müshi nia namüin.
Nasakirakalaka nia na wayuukana:
—¿Jamüsü pukuaippa süpüla koꞌuinjachin pia?
Nüsouktakalaka namüin:
—Chi wayuu Jesúskai anülia,
naainjüin wane pootshi je nushuletkalaka shia saaꞌu tü toꞌukot.
Nüjütakalaka taya eemüin tü anua kanüliakat Siloé süpüla toꞌlojüinjatüin tü toꞌukot chaꞌaya.
Oꞌuna müshia taya sütüma nünüiki.
Je süchikijee toꞌlojüin toꞌu,
eꞌralaa müshi taya —nümakalaka namüin na wayuukana.
Nasakirakalaka nia:
—¿Jalakaꞌa joo chi wayuukai?
—¿Müinja?
Nnojoishi tatüjaain aaꞌu —nümakalaka namüin.
Nümaanakalaka chi moꞌupüꞌükai natüma na wayuukana nanainmüin na fariseokana eejanale naya jutkatüin suluꞌu tü ekirajüleekat na judíokana.
Süka sükalioꞌujatüin eemerawaa naainjüin Jesús tü pootshi anainjachikat atüma chi moꞌusaikai,
nüsakiijünakalaka chi wayuukai natüma na fariseokana sünain jamakuaippalin nia koꞌukaꞌa.
Nüsouktakalaka chi wayuukai namüin:
—Nushulejaain wane pootshi saaꞌu tü toꞌukot je nüjütüin taya süpüla toꞌlojooinjachin tü toꞌukot.
Koꞌu müshia taya süchikijee tia —nümataalakalaka namüin na fariseokana.
Namakalaka joo waneeirua fariseo:
—Watüjaaichipa aaꞌu chia wayuukai sünain nnojolin nümaꞌanajeejachin Maleiwa,
süka nnojolüin noonooin sümaa tü nuluwataakat anain Moisés süpüla nnojoliin waꞌyataain sükalioꞌu eemerawaa.
Aꞌyataashi nia suꞌunnaa tia sünain niiyajüin chi wayuukai —müshii naya.
Je nanüiki waneeirua na fariseokana:
—Nnojotsü nuuntüin naaꞌinrüin wane kaainjarai tü kasa anasü nütüjakat apüleerua Maleiwa nümüiwa —müshii naya.
Süka nnojolüin paaꞌinwajiraain naya,
nasakirakalaka chi moꞌupüꞌükai nüchikuaꞌaya:
—Piakai koꞌushikai nütüma,
¿jarai naaꞌin pümüin?
—namakalaka nümüin.
Nüsouktakalaka chi wayuukai namüin:
—Wane nünüikimaajachi Maleiwa naaꞌin tamüin —nümakalaka namüin.
Nnojotkalaka nanoujain na laülaayuu judíokana sünain moꞌupüꞌüin chi wayuukai.
Neenajitkalaka na kachoinshiikana nia süpüla nasakinnüinjanain nünain.
—¿Jüchon chii?
¿Jemeishijasaꞌaya sümaa moꞌuin?
¿Jamataalakaꞌa joo nia koꞌukaꞌa jooluꞌu?
—müshii namüin.
—Aa,
wachoꞌonya,
shiimüin sünain jemeishin nia sümaa moꞌuin.
Shia nnojotka watüjaain aaꞌu jamakuaippalin koꞌukaꞌa nia jooluꞌu otta jaralin anain atüma.
Naaja nünüiki,
niale jüsakirüin.
Nüküjeerü süchiki jümüin,
joꞌuule joo nia —namakalaka namüin na fariseokana.
Müsü nanüiki sütüma mmolüin naya seema tü namakat paala na laülaayuu judíokana,
tü makat:
“Chi eekai kapülain naaꞌin nünüiki Jesús sünain niain Cristoin chi Nüneekajalakai Maleiwa,
müichia mekerolüin nüchikua suluꞌumüin tü ekirajüleekat”.
Je “nüküjeerü süchiki jümüin,
joꞌuule joo nia”,
namakaꞌa na kachoinshiikana chi moꞌupüꞌükai,
sükajana mmolüin neema na laülaayuukana.
Je na fariseokana,
neenajakalaka nüchikua chi moꞌupüꞌükai sünain namüin nümüin:
—Watüjaa aaꞌuchi chi eiyajakai pia sünain wayuuin kaainjarai nia.
Anakaja püküjüle wamüin jooluꞌu tü shiimüinkat nooꞌopünaa nuꞌupala Maleiwa —namakalaka nümüin.
Nümakalaka namüin:
—Nnojoishi tatüjaain aaꞌu müleka kaainjaraire nia.
Shiaꞌala neꞌe tatüjaaka aaꞌu,
moꞌupüꞌüin taya tamaiwa,
otta müsia jooluꞌu,
koꞌuichipa taya —nümataalakalaka.
Nasakirakalaka nia nüchikua:
—¿Jamüsü pukuaippa nütüma?
¿Kasa niiyajaka aka tü poꞌukot?
—namakalaka nümüin.
—Taküjüitpaꞌasa jümüin,
otta nnojotsü kachipünaain jaaꞌin tanüiki.
¿Jamataalakaꞌa joo jaapajeekaꞌa shia süchikua?
¿Ekirajüneeshii jia nütüma?
—nümakalaka namüin.
Naꞌülüjakalaka na fariseokana nümüin chi wayuukai sünain mojuluꞌulüin nanüiki nümüin:
—Piayaainje neꞌe shikirajüin wayuwaꞌatakat tia.
Eitüshiꞌireein joo waya nikirajanain Moisés.
Watüjaa aaꞌut sünain niain Moisés naashajaapüꞌüin amaa Maleiwa.
Akaajasa chia,
¿jara atüjaaka saaꞌu jalajeꞌewalin?
—namakalaka nümüin.
Nümakalaka chi moꞌupüꞌükai namüin na laülaayuu judíokana:
—Atak,
nia anaka atüma taya suꞌupala wayuu süpüshua.
¿Jamüsü nnojotkaꞌa jütüjaain aaꞌu jalajeꞌewalin wayuu eekai müin aka chia?
Jütüjaa aaꞌuchi chi Maleiwakai sünain nnojolüin kapülain naaꞌin sünüiki wayuu eekai kaainjaralüin,
aluꞌujasa chi eekai keisalain sümüin nukuaippa nuꞌupala sünain noonooin sümaa nünüiki.
Nnojotsü waapüirüin achiki wane wayuu eekai sütüjüin süpüleerua koꞌuin wayuu sütüma,
eekai jemein sümaa moꞌuin maa aka takuaippa.
Müleka nnojoireje aluwataaushin nütüma Maleiwa,
nnojotsüje nuuntüin naaꞌinrüin kasa eekai müin aka tüü —nümakalaka namüin.
Namakalaka nayakana nümüin:
—Pia jemeikai sümaa kaainjalain,
eꞌrüiyaakai aaꞌin wayumüin,
ekirajeekai waya,
puꞌuna yaajee —namakalaka nümüin sünain najünajaain suluꞌujee tü ekirajüleekat.
Otta müshia Jesús naapapa nüchiki chi moꞌupüꞌükai sümaa nüjünajaanüin suluꞌujee tü ekirajüleekat na judíokana,
nüchajaakalaka nüchiki.
Shiasa nüntapa nünain,
nüsakirakalaka nia:
—¿Anoujashi pia nünain chi Shipayakai Wayuu?
—müshi nümüin.
—Ekirajüikalee,
¿jarai nian?
Püküja tamüin nüchiki tanoujaiwa nünain —nümakalaka chi moꞌupüꞌükai nümüin Jesús.
—Nia chi piꞌrakai jooluꞌu,
chi yootokai pümaa —nümakalaka Jesús nümüin.
—Senyotkalee,
anoujashi taya pünain jooluꞌu —nümakalaka sünain nuꞌwaajüin Jesús.
Nümakalaka Jesús nümüin:
—Antüshi taya yaa mmoluꞌumüin saꞌakamüin wayuu süpüla teeꞌiyatüinjatüin sümüin sünain kaainjaralüin süpüshua.
Chi eekai kapülain naaꞌin tanüiki,
niyaawateerü aaꞌu tü shiimüinkat,
maa aka joo piakai koꞌuichipain.
Otta chi eekai niyouktüin tanüiki,
maa aka naaꞌin nala fariseokana,
müichia mayaawatüin saaꞌu tü shiimüinkat.
Meena aka moꞌukai —nümakalaka Jesús.
Eejanakalaka waneeirua fariseo yaa peje sünain eejachire yootüin.
Naapajakalaka tü nümakat.
Namataalakalaka nümüin Jesús:
—¿Moꞌusaliijasaꞌa joo waya paaꞌinruꞌu?
Nüsouktakalaka Jesús namüin:
—Sükajee jiyouktüin tanüiki sünain juꞌwaataain suluꞌu jütüjaain saaꞌu jaashin tü shiimüinkat,
kasalajaneerü jümüin jaainjala.
Otta chi wayuu eekai kapülain naaꞌin tü tekirajakat anain,
maa aka chi moꞌupüꞌükai,
nnojoleerü kasalajanain nümüin naainjala —nümakalaka namüin.